62022CO0761
ОПРЕДЕЛЕНИЕ НА СЪДА (осми състав)
5 октомври 2023 година (
*1
)
„Преюдициално запитване — Член 99 от Процедурния правилник на Съда — Отговор, който не оставя място за разумно съмнение — Енергопотребление — Нормативна рамка за енергийно етикетиране — Регламент (ЕС) 2017/1369 — Член 6, първа алинея, буква a) — Задължение на доставчиците или търговците на даден продукт да обозначават във визуалните си реклами класа на енергийна ефективност на продукта и спектъра от класове на енергийна ефективност, указани на етикета на съответната продуктова група — Директна приложимост на това задължение — Свобода на преценка на доставчиците и търговците дали да изпълнят посоченото задължение при липсата на приет въз основа на Регламента делегиран акт“
По дело C‑761/22
с предмет преюдициално запитване, отправено на основание член 267 ДФЕС от Landgericht Bochum (Областен съд Бохум, Германия) с акт от 23 ноември 2022 г., постъпил в Съда на 15 декември 2022 г., в рамките на производство по дело
Verband Wirtschaft im Wettbewerb Verein für Lauterkeit in Handel und Industrie eV
срещу
Roller GmbH & Co. KG,
СЪДЪТ (осми състав),
състоящ се от: M. Safjan (докладчик), председател на състава, N. Piçarra и M. Gavalec, съдии,
генерален адвокат: T. Ćapeta,
секретар: A. Calot Escobar,
предвид решението, взето след изслушване на генералния адвокат, да се произнесе с мотивирано определение в съответствие с член 99 от Процедурния правилник на Съда,
постанови настоящото
Определение
1
Преюдициалното запитване се отнася до тълкуването на член 6, първа алинея, буква a) от Регламент (ЕС) 2017/1369 на Европейския парламент и на Съвета от 4 юли 2017 година за определяне на нормативна рамка за енергийно етикетиране и за отмяна на Директива 2010/30/ЕС (ОВ L 198, 2017 г., стр. 1).
2
Запитването е отправено в рамките на спор между Verband Wirtschaft im Wettbewerb Verein für Lauterkeit in Handel und Industrie eV и Roller GmbH & Co. KG по повод на иск за осъждането на последното дружество да преустанови рекламирането на битови фурни и абсорбатори, в което не се посочва спектърът от класове на енергийна ефективност, указани на етикета на съответната продуктова група.
Правна уредба
Правото на Съюза
Директива 2010/30/ЕС
3
Съображения 5 и 8 от Директива 2010/30/ЕС на Европейския парламент и на Съвета от 19 май 2010 година относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите (ОВ L 153, 2010 г., стр. 1), гласят:
„(5)
Предоставянето на точна, подходяща и съпоставима информация за конкретната консумация на енергия от продукти, свързани с енергопотреблението, следва да окаже влияние върху крайните ползватели при избора им в полза на онези продукти, които при употреба консумират или водят непряко до консумацията на по-малко енергия и други основни ресурси и по този начин да накара производителите да предприемат стъпки за намаляване на консумираната енергия и други основни ресурси от продуктите, които те произвеждат. Това също така би следвало косвено да насърчи ефективната употреба на тези продукти, за да се постигне целта на [Европейския съюз] за 20 % енергийна ефективност. При липсата на такава информация действието единствено на пазарните сили няма да може да насърчи рационалното използване на енергията и на другите основни ресурси за тези продукти.
[…]
(8)
Информацията играе основна роля за действието на пазарните сили и затова е необходимо да се въведат единни етикети за всички продукти от един и същи вид, да се осигури на потенциалните купувачи допълнителна стандартизирана информация за изразходваната енергия и други основни ресурси от тези продукти, както и да се вземат мерки да се осигури същата информация и на потенциалните крайни ползватели, които не виждат изложен продукта и следователно нямат възможност да видят етикета. За да бъде ефективна и успешна употребата на етикета, той следва да бъде лесно разпознаваем за крайните ползватели, опростен и кратък. За тази цел съществуващото оформление на етикета следва да се запази като основно средство за информиране на крайните ползватели относно енергийната ефективност на продуктите. Консумацията на енергия и другите показатели в информацията за продуктите следва да се измерват в съответствие с хармонизираните стандарти и методи“.
4
Член 10 от тази директива гласи:
„1.   [Европейската] [к]омисия[…] установява подробните изисквания относно етикетите и фишовете в делегирани актове в съответствие с членове 11, 12 и 13 по отношение на всеки вид продукт съгласно настоящия член.
[…]“.
Делегиран регламент (ЕС) № 65/2014
5
Съгласно второто си позоваване Делегиран регламент (ЕС) № 65/2014 на Комисията от 1 октомври 2013 година за допълване на Директива 2010/30/ЕС на Европейския парламент и на Съвета по отношение на енергийното етикетиране на битови фурни и абсорбатори (ОВ L 29, 2014 г., стр. 1) е приет на основание член 10 от Директива 2010/30.
6
Член 3 от този делегиран регламент, озаглавен „Отговорност на доставчиците и времеви график“, гласи:
„Доставчиците гарантират, че:
1)
По отношение на етикетите, фишовете и техническата документация
a)
За битови фурни:
i)
всяка битова фурна се доставя с отпечатан(и) етикет(и), съдържащ(и) информация във формата, определен в точка 1 от приложение III, за всяко затворено отделение на фурната;
[…]
iv)
във всяка реклама за конкретен модел битова фурна е посочен класът на енергийна ефективност, ако рекламата включва информация, свързана с консумацията на енергия или с цената;
v)
във всички рекламни материали с технически характер, които посочват специфичните технически параметри на определен модел битова фурна, е посочен класът на енергийна ефективност на този модел;
[…]
б)
За битови абсорбатори:
i)
всеки битов абсорбатор се доставя с отпечатан етикет, съдържащ информация във формата, определен в точка 2 от приложение III;
[…]
iv)
във всяка реклама за конкретен модел битов абсорбатор е посочен класът на енергийна ефективност, ако рекламата включва информация, свързана с консумацията на енергия или с цената;
v)
във всички рекламни материали с технически характер, които посочват специфичните технически параметри на определен модел битов абсорбатор, е посочен класът на енергийна ефективност на този модел;
[…]
3)
По отношение на форматите на етикетите:
a)
За битови фурни, форматът на етикета за затвореното отделение на фурната трябва да бъде съгласно посоченото в точка 1 от приложение III, за уреди, пускани на пазара от 1 януари 2015 г.
б)
За битови абсорбатори, форматът на етикета следва да бъде съгласно посоченото в точка 2 от приложение III, в съответствие със следния график:
[…]
iv)
за битови абсорбатори, пуснати на пазара от 1 януари 2020 г., с класове на енергийна ефективност A+++, A++, A+, A, B, C, D, етикетите са в съответствие с точка 2.1.4 от приложение III (етикет 4).
[…]“.
7
Член 4 от посочения делегиран регламент, озаглавен „Отговорности на търговците“, има следния текст:
„Търговците гарантират, че:
1)
За битови фурни:
[…]
в)
всяка реклама при всякаква форма или начин на продажба и маркетинг от разстояние, относно конкретен модел фурна, съдържа посочване на класа на енергийна ефективност, ако в рекламата има информация, свързана с енергопотреблението или цената;
г)
във всички рекламни материали с технически характер, в които се описват техническите параметри на дадена битова фурна, е посочен класът на енергийна ефективност на модела.
2)
За битови абсорбатори:
[…]
в)
всяка реклама при всякаква форма или начин на продажба и маркетинг от разстояние относно конкретен модел битов абсорбатор съдържа посочване на класа на енергийна ефективност, ако в рекламата има информация, свързана с енергопотреблението или цената;
г)
във всички рекламни материали с технически характер, в които се описват техническите параметри на даден битов абсорбатор, е посочен класът на енергийна ефективност на модела“.
8
Приложение III към същия делегиран регламент е озаглавено „Етикет“. Точка 1.1.1 от това приложение, озаглавена „Изискване за наличие на етикет — за всяко затворено отделение на битова електрическа фурна“, съдържа следното изображение:
9
Точка 1.1.2 от приложение III към Делегиран регламент № 65/2014, озаглавена „Информация върху етикета — битови електрически фурни“, съдържа описание на римските цифри, използвани върху изображението в точка 1.1.1 от същото приложение, и предвижда, че:
„Етикетът трябва да съдържа следната информация:
[…]
IV. класа на енергийна ефективност на затвореното отделение, определен в съответствие с приложение I. Върхът на стрелката, която съдържа указателната буква, трябва да бъде разположен на същата височина както върха на стрелката, изразяваща съответния клас на енергийна ефективност;
[…]“.
10
Съгласно точка 1.1.3 от приложение III към този делегиран регламент, озаглавена „Оформление на етикета — битови електрически фурни“:
„Оформлението на етикета за всяко затворено отделение на битова електрическа фурна следва да бъде в съответствие със следната фигура:
Като:
[…]
(5)
Скала на енергийните класове
–
Стрелка: височина: 5,5 mm, отстояние: 1 mm; цветове:
–
Най-висок клас: X-00-X-00
–
Втори клас: 70‑00-X-00
–
Трети клас: 30‑00-X-00
–
Четвърти клас: 00‑00-X-00
–
Пети клас: 00‑30-X-00
–
Шести клас: 00‑70-X-00
–
Най-нисък клас: 00-X-X-00.
–
Текст: получер шрифт Calibri 18 пункта, главни букви, бели; символ „+“: получер шрифт Calibri 12 пункта, бял, разположени на един ред.
(6)
Клас на енергийна ефективност
–
Стрелка: широчина: 20 mm; височина: 10 mm; 100 % черно;
–
Текст: получер шрифт Calibri 24 пункта, главни букви, бели; символ „+“: получер шрифт Calibri 18 пункта, бял, разположени на един ред.
[…]“.
11
Точка 2.1.4 от приложение III към посочения делегиран регламент, озаглавена „Битови абсорбатори с класове на енергийна ефективност от А+++ до D (етикет 4)“, съдържа следното изображение:
12
Точка 2.2 от приложение III към същия делегиран регламент, озаглавена „Информация върху етикета — битови абсорбатори“, съдържа описание на римските цифри, използвани по-специално върху изображението в точка 2.1.4 от това приложение, и предвижда, че:
„Етикетът трябва да съдържа следната информация:
[…]
III.
клас на енергийна ефективност на битовия абсорбатор, определен в съответствие с приложение I. Върхът на стрелката, която съдържа означението за класа на енергийна ефективност на битовия абсорбатор, трябва да бъде разположен на същата височина както върха на стрелката за съответния клас на енергийна ефективност;
[…]“.
13
Съгласно точка 2.3 от приложение III към Делегиран регламент № 65/2014, озаглавена „Оформление на етикета — битови абсорбатори“:
„Оформлението на етикета следва да бъде съгласно фигурата по-долу:
Като:
[…]
(5)
Скала на енергийните класове
–
Стрелка: височина: 4 mm; отстояние: 0,75 mm; цветове:
–
Най-висок клас: X-00-X-00
–
Втори клас: 70‑00-X-00
–
Трети клас: 30‑00-X-00
–
Четвърти клас: 00‑00-X-00
–
Пети клас: 00‑30-X-00
–
Шести клас: 00‑70-X-00
–
Най-нисък клас: 00-X-X-00
–
Текст: получер шрифт Calibri 10 пункта, главни букви, бели; символ „+“: получер шрифт Calibri 7 пункта, бял, разположени на един ред.
(6)
Клас на енергийна ефективност
–
Стрелка: широчина: 15 mm; височина: 8 mm; 100 % черно.
–
Текст: получер шрифт Calibri 17 пункта, главни букви, бели; символ „+“: получер шрифт Calibri 12 пункта, бял, разположени на един ред.
[…]“.
Регламент 2017/1369
14
Съображения 2 и 10 от Регламент 2017/1369 гласят:
„(2)
Енергийното етикетиране дава на клиентите възможност за информиран избор на свързани с енергопотреблението продукти, който е основан на енергопотреблението. Информацията относно ефективните и устойчиви свързани с енергопотреблението продукти има значителен принос за икономиите на енергия и за намаляването на сметките за енергия, като същевременно стимулира иновациите и инвестициите в производството на по-енергийно ефективни продукти. Подобряването на ефективността на свързаните с енергопотреблението продукти посредством информиран избор от страна на клиентите и хармонизирането на свързаните с тях изисквания на равнището на Съюза са от полза и за производителите, промишлеността и икономиката на Съюза като цяло.
[…]
(10)
Осигуряването на точна, подходяща и сравнима информация относно конкретното потребление на енергия на продуктите, свързани с електропотреблението, улеснява клиента при избора му на продукти, потребяващи по-малко енергия и други основни ресурси по време на употреба. Стандартният задължителен етикет на продуктите, свързани с електропотреблението, е ефективно средство за предоставяне на потенциалните клиенти на сравнима информация за енергийната ефективност на продуктите, свързани с електропотреблението. Етикетът следва да бъде допълнен от продуктов информационен лист. Етикетът следва да бъде лесно разпознаваем, прост и кратък. За тази цел съществуващата скала върху него с цветове от тъмнозелено до червено следва да се запази като основно средство за информиране на клиентите относно енергийната ефективност на продуктите. За да бъде този етикет действително полезен за клиентите, които търсят начини да намалят потреблението на енергия и разходите си, стъпките на скалата върху етикета следва да съответстват на значителни икономии на енергия и разходи за клиентите. За по-голямата част от продуктовите групи на етикета следва, когато е уместно, в допълнение към скалата да бъде указано и потреблението на енергия в абсолютно изражение, за да могат клиентите да предвидят прякото въздействие на своя избор върху сметките си за енергия. Не е възможно обаче такава информация да бъде предоставена за продукти, свързани с енергийното потребление, които сами по себе си не потребяват енергия.
[…]“.
15
Член 6, първа алинея, буква a) от този регламент гласи:
„Доставчиците и търговците:
a)
обозначават класа на енергийна ефективност на продукта и спектъра от класове на енергийна ефективност, указани на етикета, във визуални реклами или технически промоционални материали за конкретен модел в съответствие с приложимия делегиран акт;“.
16
Член 16 от посочения регламент има следния текст:
„1.   На Комисията се предоставя правомощието да приема делегирани актове в съответствие с член 17, за да допълва настоящия регламент, като установява подробни изисквания във връзка с етикетите за специфични продуктови групи.
[…]
3.   В делегираните актове за специфични продуктови групи се определят по-специално следните елементи:
[…]
й)
по какъв начин енергийният клас и спектърът от класове на енергийна ефективност, указани на етикета, се отразяват във визуалните реклами и техническите рекламни материали, включително четливост и видимост;
[…]“.
17
Член 20, параграф 4 от посочения регламент предвижда:
„Делегираните актове, приети в съответствие с член 10 от Директива 2010/30/ЕС, и Директива 96/60/ЕО [на Комисията от 19 септември 1996 година за изпълнение на Директива 92/75/ЕИО на Съвета относно енергийното етикетиране на битови комбинирани перални и сушилни машини (ОВ L 266, 1996 г., стр. 1; Специално издание на български език, 2007 г., глава 13, том 20, стр. 3)] остават в сила, докато бъдат отменени с делегиран акт, приет в съответствие с член 16 от настоящия регламент, обхващащ съответната продуктова група.
Задълженията по настоящия регламент се прилагат спрямо продуктовите групи, обхванати от делегираните актове, приети съгласно член 10 от Директива 2010/30/ЕС, и от Директива 96/60/ЕО“.
Делегирани регламенти (ЕС) 2019/2013, 2019/2014, 2019/2015, 2019/2016, 2019/2017 и 2019/2018
18
В приложения VII и VIII към Делегиран регламент (ЕС) 2019/2013 на Комисията от 11 март 2019 година за допълнение на Регламент (ЕС) 2017/1369 на Европейския парламент и на Съвета по отношение на енергийното етикетиране на електронни екрани и за отмяна на Делегиран регламент (ЕС) № 1062/2010 на Комисията (ОВ L 315, 2019 г., стр. 1); към Делегиран регламент (ЕС) 2019/2014 на Комисията от 11 март 2019 година за допълнение на Регламент (ЕС) 2017/1369 на Европейския парламент и Съвета относно енергийното етикетиране на битови перални машини и битови перални машини със сушилня и за отмяна на Делегиран регламент (ЕС) № 1061/2010 на Комисията и Директива 96/60/ЕО на Комисията (ОВ L 315, 2019 г., стр. 29); към Делегиран регламент (ЕС) 2019/2015 на Комисията от 11 март 2019 година за допълнение на Регламент (ЕС) 2017/1369 на Европейския парламент и на Съвета по отношение на енергийното етикетиране на светлинни източници и за отмяна на Делегиран регламент (ЕС) № 874/2012 на Комисията (ОВ L 315, 2019 г., стр. 68); към Делегиран регламент (ЕС) 2019/2016 на Комисията от 11 март 2019 година за допълнение на Регламент (ЕС) 2017/1369 на Европейския парламент и на Съвета по отношение на енергийното етикетиране на хладилни уреди и за отмяна на Делегиран регламент (ЕС) № 1060/2010 на Комисията (ОВ L 315, 2019 г., стр. 102); към Делегиран регламент (ЕС) 2019/2017 на Комисията от 11 март 2019 година за допълнение на Регламент (ЕС) 2017/1369 на Европейския парламент и на Съвета по отношение на енергийното етикетиране на домакински съдомиялни машини и за отмяна на Делегиран регламент (ЕС) № 1059/2010 на Комисията (ОВ L 315, 2019 г., стр. 134), както и към Делегиран регламент (ЕС) 2019/2018 на Комисията от 11 март 2019 година за допълнение на Регламент (ЕС) 2017/1369 на Европейския парламент и на Съвета по отношение на енергийното етикетиране на хладилни уреди с функция за директна продажба (ОВ L 315, 2019 г., стр. 155), се съдържат следните фигури с уточнението, че черно-бялата фигура е възпроизведена само в приложение VII към посочените делегирани регламенти:
Спорът в главното производство и преюдициалните въпроси
19
Roller управлява приблизително 150 магазина за мебели в цяла Германия и се определя като най-големия търговец на мебели в Германия.
20
В началото на 2022 г. на своя уебсайт в рубриката „Оферти за кухни“ дружеството рекламира модулна кухня на цена от 1699,00 евро. Наред с информацията за кухненските мебели то предоставя информация и за вградените в кухнята електроуреди. По-специално посочва клас на енергийна ефективност „A“ на вградената фурна и „C“ на абсорбатора. Всеки от тези уреди е обозначен с цветна графична стрелка, а именно за вградената фурна в жълто, а за абсорбатора — в оранжево. Липсва обаче спектърът от класове на енергийна ефективност, указани на етикета на съответните уреди.
21
Verband Wirtschaft im Wettbewerb Verein für Lauterkeit in Handel und Industrie е регистрирано правоспособно сдружение. Съгласно устава си, в продължение на повече от 40 години то има за цел по-специално да защитава търговските интереси на членовете си и да се бори с нелоялната конкуренция, респективно да насърчава лоялната конкуренция чрез участие в правни проучвания, осведомяване и консултации в сътрудничество с компетентните правораздавателни органи.
22
На 10 февруари 2022 г. Verband Wirtschaft im Wettbewerb Verein für Lauterkeit in Handel und Industrie безуспешно отправя предупреждение до Roller за нарушение по-специално на Регламент (ЕС) 2017/1369 поради това, че в рекламата си на въпросните фурна и абсорбатор не е посочил спектъра от класове на енергийна ефективност, указани на етикета на продуктите.
23
При това положение Verband Wirtschaft im Wettbewerb Verein für Lauterkeit in Handel und Industrie сезира запитващата юрисдикция — Landgericht Bochum (Областен съд Бохум, Германия) с иск, с който цели по-специално преустановяването на такава реклама в бъдеще.
24
В частност Verband Wirtschaft im Wettbewerb Verein für Lauterkeit in Handel und Industrie счита, че съгласно член 6, първа алинея, буква а) от Регламент 2017/1369 търговци като Roller са длъжни да обозначават във визуалните реклами, отнасящи се до битови фурни и абсорбатори, класа на енергийна ефективност на съответните уреди и спектъра от класове на енергийна ефективност, указани на етикета на съответните продуктови групи, като по отношение както на битовите фурни, така и на абсорбаторите, спектърът от класове на енергийна ефективност варира от A+++ до D.
25
От своя страна пред запитващата юрисдикция Roller поддържа, че за него не е налице задължение да обозначава спектъра от указаните класове на енергийна ефективност в своите реклами за електрически фурни и абсорбатори. Всъщност това задължение по отношение на разглежданите продуктови групи все още не било конкретизирано чрез делегиран акт, приет въз основа на Регламент 2017/1369, както и не произтичало пряко от член 6 от този регламент.
26
Запитващата юрисдикция отбелязва, че що се отнася до битовите фурни и абсорбатори, все още не е приет делегиран акт въз основа на Регламент 2017/1369 и че Делегиран регламент № 65/2014, приет на основание на Директива 2010/30, отменена с Регламент 2017/1369, не съдържа никакво задължение за посочване във визуалните реклами и техническите промоционални материали на спектъра от класове на енергийна ефективност за съответната продуктова група.
27
В този контекст посочената юрисдикция иска да се установи и дали от член 6, първа алинея, буква а) от Регламент 2017/1369 може да се направи пряк извод, че търговци като Roller са длъжни да обозначават в своите визуални реклами и технически промоционални материали класа на енергийна ефективност на съответните уреди и спектъра от класове на енергийна ефективност, указани на етикета на съответната продуктова група, или дали прилагането на такова задължение е „спряно“ до влизането в сила на делегиран акт, приет въз основа на този регламент. В случай че търговците са обвързани от такова задължение, запитващата юрисдикция иска също да се установи дали те имат известна свобода на преценка при представянето на класа и спектъра на енергийна ефективност и с какви възможности разполагат, за да упражнят тази свобода на преценка.
28
При тези обстоятелства Landgericht Bochum (Областен съд Бохум) решава да спре производството и да постави на Съда следните преюдициални въпроси:
„1)
Следва ли пряко от член 6, първа алинея, буква а) от Регламент [2017/1369] задължение на доставчиците или търговците на свързани с енергийно етикетиране продукти да обозначават класа на енергийна ефективност и спектъра от класове на енергийна ефективност в рекламата си, без да е необходима конкретизация на посочената правна норма с делегиран акт?
2)
При утвърдителен отговор на първия въпрос:
a)
следва ли от задължението на доставчиците или търговците на свързани с енергийно етикетиране продукти да обозначават класа на енергийна ефективност и спектъра от класове на енергийна ефективност в рекламата си, което произтича пряко от член 6, първа алинея, буква а) от Регламент [2017/1369], че до влизането в сила на новите делегирани актове доставчиците или търговците разполагат с определена свобода относно начина на представянето? При утвърдителен отговор на въпрос 1 а):
б)
съгласно правото на Съюза с каква/какви възможност(и) за представяне на изискваните обозначения на класа на енергийна ефективност и спектъра от класове на енергийна ефективност разполагат в това отношение доставчиците и търговците до влизането в сила на новите делегирани актове? Може ли да е достатъчна избраната от ответника [в главното производство] комбинация от клас на енергийна ефективност и цвят съгласно приложение К 1 към исковата молба?
3)
При отрицателен отговор на първия въпрос:
до влизането в сила на новите делегирани актове изцяло ли спира в това отношение изпълнението на задължението на доставчици или търговци на свързани с енергийно етикетиране продукти да обозначават класа на енергийна ефективност и спектъра от класове на енергийна ефективност в рекламата си?“.
По преюдициалните въпроси
29
Съгласно член 99 от Процедурния правилник на Съда, когато отговорът на преюдициалния въпрос се налага недвусмислено от съдебната практика или отговорът не оставя място за разумно съмнение, Съдът може във всеки един момент да се произнесе с мотивирано определение по предложение на съдията докладчик и след изслушване на генералния адвокат.
30
Тази разпоредба следва да се приложи по настоящото дело.
31
С въпросите си, които следва да се разгледат заедно, по същество запитващата юрисдикция иска да се установи дали член 6, първа алинея, буква а) от Регламент 2017/1369 трябва да се тълкува в смисъл, че доставчиците и търговците на даден продукт са длъжни в своите визуални реклами или технически промоционални материали относно конкретен модел на този продукт да обозначават класа на енергийна ефективност на продукта и спектъра от класове на енергийна ефективност, указани на етикета на съответната продуктова група, в случай че тази продуктова група е била предмет на делегиран акт, приет въз основа на Директива 2010/30, а не на делегиран акт, приет на основание на Регламент 2017/1369. При утвърдителен отговор запитващата юрисдикция иска да се установи по какъв начин доставчиците и търговците могат да обозначат класа на енергийна ефективност и спектъра от класове на енергийна ефективност в съответната реклама или промоционални материали.
32
На първо място, следва да се припомни, че по силата на член 6, първа алинея, буква а) от Регламент 2017/1369 доставчиците и търговците на даден продукт трябва да обозначават класа на енергийна ефективност на продукта и спектъра от класове на енергийна ефективност, указани на етикета на съответната продуктова група, във визуални реклами или технически промоционални материали за конкретен модел на посочения продукт в съответствие с приложимия делегиран акт.
33
От друга страна, от член 16, параграф 1 и параграф 3, буква й) от Регламент 2017/1369 следва, че на Комисията се предоставя правомощието да приема делегирани актове за допълване на този регламент, като уточнява по-специално начина, по който енергийният клас и спектърът от класове на енергийна ефективност, указани на етикета, се отразяват в съответните визуални реклами и технически промоционални материали, „включително четливост и видимост“.
34
Така задължението на доставчиците и търговците на даден продукт да обозначават посочения клас на енергийна ефективност и спектъра от класове на енергийна ефективност във визуалните си реклами или техническите промоционални материали произтича от член 6 от Регламент 2017/1369, докато делегираните актове, приети на основание член 16 от този регламент, имат за цел единствено да уточнят начина, по който доставчиците и търговците трябва да извършват такова обозначаване.
35
Ето защо следва да се заключи, че самото задължение за извършване на такова обозначаване произтича пряко от член 6, първа алинея, буква а) от Регламент 2017/1369, поради което то възниква за посочените доставчици и търговци, независимо че за съответната продуктова група не е приет делегиран акт на основание член 16 от този регламент.
36
Действително, когато такъв делегиран акт не е приет, по силата на член 16, параграф 1 във връзка с член 20, параграф 4, първа алинея от Регламент 2017/1369 „приложимия[т] делегиран акт“ по смисъла на член 6, първа алинея, буква а) от този регламент обхваща делегирания акт, приет за съответната продуктова група въз основа по-специално на Директива 2010/30, която предхожда Регламент 2017/1369.
37
Член 20, параграф 4, втора алинея от Регламент 2017/1369 обаче гласи, че задълженията по този регламент се прилагат спрямо продуктовите групи, обхванати от делегираните актове, приети по-специално съгласно Директива 2010/30.
38
При това положение, дори в хипотезата, при която е приет делегиран акт на основание на Директива 2010/30, без обаче да предвижда задължение за доставчиците и търговците на даден продукт да обозначават класа на енергийна ефективност на продукта и спектъра от класове на енергийна ефективност, указани на етикета на съответната продуктова група, в своите визуални реклами или технически промоционални материали, това задължение остава противопоставимо на доставчиците и търговците на този продукт на основание член 6, първа алинея, буква а) от Регламент 2017/1369.
39
След като делегираният акт, приет на основание член 10 от Директива 2010/30, не предвижда посоченото задължение, той по дефиниция не може да уточни начина, по който доставчиците и търговците следва да обозначават класа на енергийна ефективност на съответния продукт и спектъра от класове на енергийна ефективност, указани на етикета на съответната продуктова група, в техните визуални реклами или технически промоционални материали.
40
В случая продуктовата група на битовите фурни и абсорбатори е предмет на Делегиран регламент № 65/2014, приет на основание член 10 от Директива 2010/30. Както обаче посочва запитващата юрисдикция в отговор на искане на Съда за предоставяне на информация, този делегиран регламент не предвижда задължение за доставчиците и търговците да посочват спектъра от класове на енергийна ефективност в своите визуални реклами и технически промоционални материали. Освен това, макар да предвижда задължение за обозначаване на класа на енергийна ефективност в тези реклами и промоционални материали, както следва от член 3, параграф 1, буква а), подточки iv) и v) и буква б), подточки iv) и v), както и от член 4, параграф 1, букви в) и г) и параграф 2, букви в) и г), в никоя друга от неговите разпоредби не е уточнен начинът, по който следва да се извършва това обозначаване.
41
При тези условия и доколкото не бъде приет делегиран акт за продуктовата група на битовите фурни и абсорбатори на основание член 16 от Регламент 2017/1369, следва да се заключи, че посочените доставчици и търговци разполагат с известна свобода на преценка относно начина, по който да обозначават класа на енергийна ефективност и спектъра от класовете на енергийна ефективност в своите визуални реклами и технически промоционални материали.
42
Тази свобода на преценка обаче не може да се упражнява неограничено.
43
Всъщност, първо, от член 3, параграф 1, буква а), подточка i) и буква б), подточка i), както и от параграф 3, букви а) и б) от Делегиран регламент № 65/2014 по същество следва, че всяка битова фурна и абсорбатор трябва да се доставя с етикет, съдържащ информацията във формата, посочен в точки 1 и 2 от приложение III към този делегиран регламент. По-специално в точки 1.1.1—1.1.3, 2.1.4, 2.2 и 2.3 от това приложение се посочва начинът, по който класът на енергийна ефективност на съответния продукт и спектърът от класове на енергийна ефективност, указани на етикета на съответната продуктова група, следва да бъдат представени върху този етикет по отношение на позиционирането, формата, размера, шрифта и цвета. Следователно при упражняване на посочената в точка 41 от настоящото определение свобода на преценка съответните доставчици и търговци трябва да вземат предвид това представяне, доколкото е възможно с оглед на естеството, размера и задължителните търговски изисквания на техните реклами и промоционални материали.
44
Второ, в член 16, параграф 3, буква й) от Регламент 2017/1369 се посочва, че делегираните актове, приети въз основа на този регламент, следва да определят по-специално начина, по който енергийният клас на даден продукт и спектърът от класове на енергийна ефективност, указани на етикета на съответната продуктова група, се отразяват във визуалните реклами и техническите рекламни материали, „включително четливост и видимост“. От това следва, че когато доставчиците и търговците на даден продукт упражняват посочената в точка 41 от настоящото определение свобода на преценка при липсата на делегиран акт, приет въз основа на посочения регламент, те все пак трябва да гарантират, че класът на енергийна ефективност и спектърът от класове на енергийна ефективност, указани на етикета на съответната продуктова група, са посочени четливо и видимо в техните визуални реклами и технически промоционални материали. Подобно изискване може да ги накара да се откажат от представянето на този клас и този спектър от класове на енергийна ефективност по същия начин като възприетия върху етикета на тази продуктова група, в случаите, когато поради естеството, размера и задължителните търговски изисквания на рекламата или на съответните промоционални материали подобно представяне не би довело до четлив и/или видим резултат.
45
Трето, от съображения 5 и 8 от Директива 2010/30, както и от съображения 2 и 10 от Регламент 2017/1369 следва, че целта да се предостави точна, подходяща и сравнима информация относно специфичната консумация на енергия на свързаните с енергопотреблението продукти чрез единен енергиен етикет, който следва да се постави от търговец върху предлагания продукт, спомага за защитата на съответния потребител. Информирането на този потребител за енергийната ефективност на съответните уреди при употребата им, както и за консумацията на енергия на свързаните с енергопотреблението уреди, което дава възможност на посочения потребителя да направи информиран избор, представлява обаче основната цел на тези актове на Съюза (вж. в този смисъл решение от 11 май 2017 г., Dyson/Комисия, C‑44/16 P, EU:C:2017:357, т. 64, и решение от 25 юли 2018 г., Dyson, C‑632/16, EU:C:2018:599, т. 33).
46
При това положение, упражнявайки посочената в точка 41 от настоящото определение свобода на преценка, доставчиците и търговците на даден продукт трябва да следят за това средностатистическият потребител, относително осведомен и в разумни граници наблюдателен и съобразителен, да може лесно да определи класа на енергийна ефективност на продукта и спектъра от класове на енергийна ефективност, указани на етикета на съответната продуктова група, така че да е осведомен относно консумацията на енергия на този продукт, да може да сравни тази консумация с консумацията на продукти от същата група, предлагани в други визуални реклами или други технически промоционални материали, и по този начин евентуално да направи информиран избор във връзка с покупката.
47
Четвърто, от съображение 10 от Регламент 2017/1369 следва също, че що се отнася до спектъра от класове на енергийна ефективност, указани на етикета на съответната продуктова група, законодателят на Съюза е пожелал да запази съществуващата върху този етикет скала с цветове от тъмнозелено до червено като основно средство за информиране на клиентите. Освен това е общоизвестно, че принципът, че буквите, свързани с различните класове на енергийна ефективност и с техните спектри, се изобразяват в символ „стрелка“, чийто цветен фон съответства на този на въпросната буква, както следва по-специално от точки 1 и 2 от приложение III към Делегиран регламент № 65/2014, е общ за всички актове на Съюза в областта на енергийното етикетиране. След като потребителите отдавна познават тази скала с цветове и символа „стрелка“, когато в рамките на упражняването на посочената в точка 41 от настоящото определение свобода на преценка съответните производители и търговци избират да представят графично класовете и спектрите на енергийна ефективност в своите визуални реклами и технически промоционални материали, те трябва най-малкото да спазват посочените скала и символ. Изискването за цвят обаче обективно не може да се приложи, когато рекламата или промоционалните материали са отпечатани в черно-бяло.
48
От съображенията, изложени в точки 43—47 от настоящото определение, следва, че до приемането на делегиран акт на основание член 16 от Регламент 2017/1369 за продуктовата група на битовите фурни и абсорбатори доставчиците и търговците на продукт от тази група трябва — с цел да се даде възможност на съответния потребител да получи ясна информация относно консумацията на енергия на този продукт, както и да прави лесно сравнения и информиран избор във връзка с покупката — в своите визуални реклами и технически промоционални материали да обозначават класа на енергийна ефективност на този продукт и спектъра от класове на енергийна ефективност по същия начин като възприетия върху етикета на съответната продуктова група, доколкото подобно представяне може да бъде четливо и видимо с оглед на естеството, размера и императивните търговски изисквания на тези реклами и промоционални материали.
49
Ако подобно представяне не е възможно, доставчиците и търговците при всички случаи трябва да изберат равностойно представяне, отговарящо на изискванията за информиране на потребителя, припомнени в точки 46 и 48 от настоящото определение, както и на изискванията за четливост и видимост, посочени в член 16, параграф 1 и параграф 3, буква й) от Регламент 2017/1369.
50
Така например и без да се засягат другите възможни решения, те могат да посочат по четлив и видим начин класа на енергийна ефективност на съответния продукт и спектъра от класове на енергийна ефективност чрез израз, който е лесно разбираем за средностатистическия потребител, който е относително осведомен и в разумни граници наблюдателен и съобразителен, като този: „[К]ласът на енергийна ефективност на този модел/продукт е [съответна буква] от спектър, който включва [първата буква] до [последната буква]“, или още да посочат буквата на съответния клас на енергийна ефективност в стрелка, чийто цветен фон трябва да съвпада с този на съответната буква от спектъра от класове на енергийна ефективност, като непосредствено до стрелката се уточни обхватът на спектъра чрез лесно разбираемо за такъв потребител обозначение или равностоен символ. Позиционирането, размерът и шрифтът на тези референции трябва да бъдат избрани така, че да са четливи и видими и по този начин да се възприемат ясно от потребителя чрез съответната реклама или промоционални материали. Когато посочените доставчици и търговци изберат символа „стрелка“, те могат да се ръководят от графичното представяне, възприето от Комисията в делегираните регламенти, приети на основание член 16 от Регламент 2017/1369 за други продуктови групи, така както е възпроизведено в точка 18 от настоящото определение.
51
С оглед на изложените по-горе съображения на поставените преюдициални въпроси следва да се отговори, както следва:
–
член 6, първа алинея, буква а) от Регламент 2017/1369 трябва да се тълкува в смисъл, че доставчиците и търговците на даден продукт са длъжни в своите визуални реклами или технически промоционални материали относно конкретен модел на този продукт да обозначават класа на енергийна ефективност на продукта и спектъра от класове на енергийна ефективност, указани на етикета на съответната продуктова група, в случай че тази продуктова група е била предмет на делегиран акт, приет въз основа на Директива 2010/30, а не на делегиран акт, приет на основание на Регламент 2017/1369,
–
когато този делегиран акт не предвижда начина, по който доставчиците и търговците трябва да извършват това обозначаване, и докато не е приет делегиран акт на основание член 16 от Регламент 2017/1369 за съответната продуктова група, те трябва да обозначават в своите визуални реклами и технически промоционални материали този клас на енергийна ефективност и този спектър от класове на енергийна ефективност по същия начин като възприетия върху етикета на съответната продуктова група, доколкото такова представяне е четливо и видимо с оглед на естеството, размера и задължителните търговски изисквания на тези реклами и промоционални материали,
–
ако подобно представяне не е възможно, посочените доставчици и търговци при всички случаи трябва да изберат равностойно представяне, отговарящо на изискванията за информиране на потребителя, както и на изискванията за четливост и видимост, произтичащи от Регламент 2017/1369.
По съдебните разноски
52
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски.
По изложените съображения Съдът (осми състав) реши:
Член 6, първа алинея, буква а) от Регламент (ЕС) 2017/1369 на Европейския парламент и на Съвета от 4 юли 2017 година за определяне на нормативна рамка за енергийно етикетиране и за отмяна на Директива 2010/30/ЕС
трябва да се тълкува в смисъл, че
доставчиците и търговците на даден продукт са длъжни в своите визуални реклами или технически промоционални материали относно конкретен модел на този продукт да обозначават класа на енергийна ефективност на продукта и спектъра от класове на енергийна ефективност, указани на етикета на съответната продуктова група, в случай че тази продуктова група е била предмет на делегиран акт, приет въз основа на Директива 2010/30 на Европейския парламент и на Съвета от 19 май 2010 година относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите, а не на делегиран акт, приет на основание на Регламент 2017/1369.
Когато този делегиран акт не предвижда начина, по който доставчиците и търговците трябва да извършват това обозначаване, и докато не е приет делегиран акт на основание член 16 от Регламент 2017/1369 за съответната продуктова група, те трябва да обозначават в своите визуални реклами и технически промоционални материали този клас на енергийна ефективност и този спектър от класове на енергийна ефективност по същия начин като възприетия върху етикета на съответната продуктова група, доколкото такова представяне е четливо и видимо с оглед на естеството, размера и задължителните търговски изисквания на тези реклами и промоционални материали.
Ако подобно представяне не е възможно, посочените доставчици и търговци при всички случаи трябва да изберат равностойно представяне, отговарящо на изискванията за информиране на потребителя, както и на изискванията за четливост и видимост, произтичащи от Регламент 2017/1369.
Подписи
(
*1
)	Език на производството: немски.